ΑΠΟΦΑΣΗ ΤΗΣ ΕΠΙΤΡΟΠΗΣ της 18ης Μαρτίου 1993 που χορηγεί άδεια στη Γαλλική Δημοκρατία να επιτρέψει προσωρινά την εμπορία σπόρων προς σπορά ελαιοκράμβης που δεν ανταποκρίνονται στις απαιτήσεις της οδηγίας 69/208/ΕΟΚ του Συμβουλίου

(93/214/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 69/208/ΕΟΚ του Συμβουλίου της 30ής Ιουνίου 1969 περί της εμπορίας των σπόρων προς σπορά των ελαιούχων και κλωστικών φυτών (1), όπως τροποποιήθηκε τελευταία από την οδηγία 92/107/ΕΟΚ της Επιτροπής (2), και ιδίως το άρθρο 16,

τις αιτήσεις που υποβλήθηκαν από τη Γαλλική Δημοκρατία,

Εκτιμώντας:

ότι στη Γαλλία η παραγωγή σπόρων προς σπορά ελαιοκράμβης που ανταποκρίνονται στις απαιτήσεις της οδηγίας 69/208/ΕΟΚ υπήρξε ανεπαρκής κατά το 1992 και επομένως δεν επαρκεί να καλύψει τις ανάγκες της εν λόγω χώρας-

ότι δεν είναι δυνατόν να καλυφθεί ικανοποιητικά η ζήτηση αυτή με σπόρους από άλλα κράτη μέλη ή από τρίτες χώρες, οι οποίοι να ανταποκρίνονται σε όλες τις απαιτήσεις που καθορίζονται στην προαναφερθείσα οδηγία-

ότι επομένως η Γαλλία πρέπει να λάβει άδεια να επιτρέψει, για περίοδο που λήγει στις 15 Ιουνίου 1993, την εμπορία ποικιλιών σπόρων προς σπορά του προαναφερθέντος είδους, οι οποίες δεν περιλαμβάνονται ούτε στον κοινό κατάλογο των ποικιλιών των ειδών γεωργικών φυτών ούτε στους εθνικούς καταλόγους ποικιλιών των κρατών μελών-

ότι, επιπλέον, τα άλλα κράτη μέλη, τα οποία είναι σε θέση να εφοδιάσουν τη Γαλλία με σπόρους που δεν ανταποκρίνονται στις απαιτήσεις της ανωτέρω οδηγίας, πρέπει να λάβουν άδεια να επιτρέψουν την εμπορία των σπόρων αυτών, εφόσον προορίζονται για τη Γαλλία-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς Φύτευση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Γαλλική Δημοκρατία λαμβάνει άδεια να επιτρέψει, για περίοδο που λήγει στις 15 Ιουνίου 1993, την εμπορία στο έδαφός της δέκα τόνων κατ' ανώτατο όριο σπόρων προς σπορά ελαιοκράμβης (Brassica napus L. partim), ποικιλιών με μεγάλη περιεκτικότητα σε ερουκικό οξύ και χαμηλή περιεκτικότητα σε γλυκοζινολικές ενώσεις, οι οποίες δεν περιλαμβάνονται ούτε στον κοινό κατάλογο των ποικιλιών ειδών γεωργικών φυτών ούτε στους εθνικούς καταλόγους ποικιλιών των κρατών μελών.

Η επίσημη ετικέτα πρέπει να αναγράφει "Προορίζονται αποκλειστικά για τη Γαλλία".

Άρθρο 2

Τα άλλα κράτη μέλη λαμβάνουν άδεια να επιστρέψουν, υπό τους όρους που καθορίζονται στο άρθρο 1, την εμπορία στο έδαφός τους δέκα τόνων κατ' ανώτατο όριο σπόρων προς σπορά ελαιοκράμβης, ποικιλιών με μεγάλη περιεκτικότητα σε γλυκοζινολικές ενώσεις, εφόσον προορίζονται αποκλειστικά για τη Γαλλία.

Η επίσημη ετικέτα πρέπει να αναγράφει "Προορίζονται αποκλειστικά για τη Γαλλία".

Άρθρο 3

Τα κράτη μέλη ενημερώνουν την Επιτροπή πριν τις 31 Ιουλίου 1993 σχετικά με τις ποσότητες σπόρων που διατέθηκαν στην αγορά στο έδαφός τους βάσει της παρούσας απόφασης. Η Επιτροπή ενημερώνει σχετικά τα άλλα κράτη μέλη.

Άρθρο 4

Η παρούσα απόφαση απευθύνεται στα κράτη μέλη.

Βρυξέλλες, 18 Μαρτίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 169 της 10. 7. 1969, σ. 3.

(2) ΕΕ αριθ. L 16 της 25. 1. 1993, σ. 1.